b"\n_START_ARTICLE_\nTarragona Futbol Club\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria del Tarragona F.C. s'inici\xc3\xa0 l'any 1909, jugant al vel\xc3\xb2drom del camp del Progr\xc3\xa9s \xe2\x80\x93 avui, pla\xc3\xa7a de Corsini. Per\xc3\xb2 no va ser fins al 1914 que comen\xc3\xa7aria una activitat continuada. L'any 1920 ja es parla ass\xc3\xadduament a la ciutat del Tarragona. Els noms de molts jugadors s\xc3\xb3n memoritzats pels aficionats. Noms com ara Tiago, Vallv\xc3\xa9, Lliteres, Forcadell, Garc\xc3\xada, \xc3\x92dena, Porqueres, Pomerol o Pellicer._NEWLINE_El club no disposava de camp propi i jugava a un terreny prop de la platja de l'Arrabassada, a l'esplanada davant l'asil de Sant Josep. En aquells moments, la directiva roig-i-negre no podia pensar a adquirir un camp en propietat._NEWLINE_Gr\xc3\xa0cies a la tasca d'Eduard Ferr\xc3\xa9 i Mart\xc3\xad, president del club, s'inaugura l'any 1922 el camp de la Glorieta, a la baixada del Miracle. Els campionats provincials d'aleshores es van jugar all\xc3\xa0 durant les tres temporades vinents._NEWLINE_L'any 1925, s'aconsegueixen uns terrenys de la Pedrera, a la carretera de Barcelona, de 100x54 metres._NEWLINE_L'any seg\xc3\xbcent, el 1926, l'entitat va ser admesa al local que l'Ateneu tenia a la Rambla Nova. Tots els socis del Tarragona F.C ho eren tamb\xc3\xa9 de l'Ateneu. El club va crear llavors la secci\xc3\xb3 de boxa i d'atletisme, les quals tingueren una curta durada._NEWLINE_Va n\xc3\xa9ixer incl\xc3\xbas una secci\xc3\xb3 de teatre, que va posar en escena obres importants com Don Juan Tenorio, La creu de la masia o El ferrer del Tall._NEWLINE_El club va seguir gaudint de bons jugadors, va arribar a tindre una pedrera millor fins i tot que la del Club Gimn\xc3\xa0stic._NEWLINE_La Guerra va truncar la marxa ascendent del Tarragona, el franquisme va avortar la renaixen\xc3\xa7a del club que portava el nom de la ciutat. El 1941 el club desapareix, fins al 1976, en qu\xc3\xa8 Francesc Vives Andreu ref\xc3\xa0 el club jugant a la tercera regional al camp del Roqueral. Malauradament va tornar a desapar\xc3\xa8ixer i torn\xc3\xa0 a sorgir l'any 1985._NEWLINE_El Tarragona FC va conquerir importants t\xc3\xadtols de l'\xc3\xa8poca: campi\xc3\xb3 provincial la temporada 1927-28 i 1928-29; campi\xc3\xb3 interprovincial la temporada 1929-30 i campi\xc3\xb3 amateur la 1932-33._NEWLINE_Despr\xc3\xa9s de l'any 1976 en haver ressorgit, el club jug\xc3\xa0 a diversos camps de la ciutat. El Roqueral, Sant Pere i Sant Pau, Camp Clar i, la seva darrera temporada, a Torreforta, on actu\xc3\xa0 com a filial de l'equip del barri de Ponent."